ఏప్రిల్‌ నుంచి ఆదాయపు పన్నులో మార్పులు..
-ఆర్థిక బిల్లు ప్రతిపాదనలు అమల్లోకి
- నగదు లావాదేవీలపై ఆంక్షలు
- పాన్‌కార్డుకు ఆధార్‌ అనుసంధానం
న్యూఢిల్లీ: ఆదాయపు పన్ను చెల్లింపుల్లో కేంద్ర ప్రభుత్వం కొత్త నిబంధనలు ప్రవేశపెట్టింది. 2017-18 ఆర్థిక బిల్లుకు బుధవారం లోక్‌సభ ఆమోదం తెలిపింది. దీంతో వచ్చే ఏప్రిల్‌ ఒక్కటో తేది నుంచి పలు ఆదాయ పన్ను చట్టాలు మారనున్నాయి. గత బడ్జెట్‌లో ఆర్థిక మంత్రి అరుణ్‌ జైట్లీ వివిధ ఆదాయ పన్ను చట్ట సవరణలను ప్రకటించిన విషయం తెలిసిందే. వీటికి అదనంగా తాజాగా లోకసభ కొన్ని సవరణలను కూడా ఆమోదించింది. ఈ క్రమంలో 2017 ఏప్రిల్‌ నుంచి కొత్త నిబంధనలు క్రింది విధంగా ఉండనున్నాయి. రూ. 2.5 లక్షలు నుంచి రూ. 5 లక్షల మధ్య ఆదాయం ఉన్నవారికి పన్ను శాతం తగ్గనుంది. 87ఎ సెక్షన్‌ ప్రకారం ఈ తగ్గింపు లభించనుంది. అయితే రూ.3.50 లక్షలు ఆదాయ పన్ను చెల్లించేవారికి మాత్రం ఈ రిబేటు వర్తించదు. కాగా రూ.5 లక్షల ఆదాయం లోపు వారికి పన్ను భారం రూ.5,000 నుంచి రూ.2,500కు తగ్గనుంది. అదే విధంగా మొత్తం ఆదాయం కోటి రూపాయల లోపు ఉంటే ఆదాయపు పన్ను 10 శాతం నుంచి 5 శాతానికి దిగిరానుంది. దీంతో ఈ స్థాయి పన్ను చెల్లింపుదారులకు ఏడాదికి రూ.12,500 మేర పన్ను పొదుపు కానుంది. సర్‌ఛార్జ్‌, సెస్‌లతో కలుపుకుని రూ.14,806 రూపాయలు ఆదా కానుంది. రూ.5 లక్షల నుంచి 50 లక్షల ఆదాయం ఉన్నవారికి రూ.12,900 ఆదా కానుంది. రూ.50 లక్షల నుంచి కోటి రూపాయల లోపు ఆదాయం కలిగిన ధనవంతులకు పన్నుపై పది శాతం సర్‌ఛార్జ్‌ విధింపు అమలు కానుంది. ఇది గతంలో 15 శాతంగా ఉంది. అయితే కోటి రూపాయల కంటే ఎక్కువ ఆదాయం గల సంపన్నులపై మాత్రం ఈ సర్‌ఛార్జ్‌ విధింపులో మార్పులేకుండా 15 శాతంగా ఉండనుంది.
ఒక్క పేజీతో రిటర్న్స్‌..
ఇది వరకు రూ.5 లక్షల లోపు ఆదాయం ఉన్న వారు కూడా ఆదాయపు పన్ను చెల్లించడానికి నానా తంటాలు పడాల్సి వచ్చేది. అనేక పేజీలు, గందరగోళం ఎదుర్కోవాల్సిన పరిస్థితి. ఇప్పుడు రూ.5లక్షలలోపు ఆదాయం ఉన్న వారికోసం సులభంగా ఒక్క పేజీ ఫారంను నింపితే చాలు. ఈ విభాగంలో మొదటిసారిగా దాఖలు చేసే పన్ను రిటర్న్‌లపై సహజంగానే ఎలాంటి పెద్ద పరిశీలనలు ఉండవు. జాతీయ పెన్షన్‌ పథకం ఉపసంహరణపై ఎలాంటి పన్ను ఉండదు. ఖాతాదారులకు 25 శాతం అత్యవసరాల కోసం ఉపసంహరణ చేసుకోవచ్చు. అలాగే పదవీ విరమణ తర్వాత ఉపసంహరణలపై వచ్చే మొత్తం ఆదాయంలో 40శాతానికి ఎలాంటి పన్ను ఉండబోదు.
చిన్న మదుపర్లకు ప్రోత్సాహకాలుండవు..
రాజీవ్‌గాంధీ ఈక్విటీ సేవింగ్స్‌ స్కీమ్‌ను 2017-18 నుంచి ఉపసంహరిస్తున్నారు. లిస్టెడ్‌ ఈక్విటీ షేర్లు లేదా ఈక్విటీ ఓరియెంటెడ్‌ ఫండ్స్‌లో లిక్విడ్‌ యూనిట్స్‌లో తొలిసారి పెట్టుబడులకు మినహాయింపును ఇచ్చే పథకం ఇకపై ప్రాధాన్యతను కోల్పోనుంది. చిన్న ఆదాయపరుల పెట్టుబడులను స్టాక్‌ మార్కెట్లలో ప్రోత్సహించేందుకు గాను 2012-13లో ఈ పథకాన్ని అందుబాటులోకి తెచ్చారు. ఈ విధానంలో మార్పుల ద్వారా 2018-19 నుంచి ఎలాంటి మినహాంపులు లభించవు. స్థిరాస్థులపై పెట్టుబడులను దీర్ఘకాలంగా పరిగణిచేందుకు అవసరమైన కాలపరిమితిని 3 ఏండ్ల నుంచి 2 సంవత్సరాలకు కోత పెట్టారు. దీంతో స్థిరాస్తులపై 2 ఏండ్లకు మించిన పెట్టుబడులపై పన్ను 20 శాతానికి పరిమితం చేయడంతో పాటు, తిరిగి పెట్టుబడులు చేయడంపై పలు మినహాయింపులకు అర్హత లభిస్తుంది. నోటిఫైడ్‌ రెడీమబుల్‌ బాండ్లలో క్యాపిటల్‌ గెయిన్స్‌పై రీఇన్వెస్ట్‌మెంట్‌కు పన్ను మినహాయింపు వర్తిస్తుంది ఎన్‌హెచ్‌ఎఐ, ఆర్‌ఈసి బాండ్లలో పెట్టుబడులకు అదనంగా ఉండనుంది.
ఆలస్యం చేస్తే అపరాధ రుసుం
ట్యాక్స్‌ రిటర్న్‌ పున:సమీక్షించేందుకు కాలపరిమితిని రెండేండ్ల నుంచి అదే ఆర్థిక సంవత్సరం చివరకు లేదా అసెస్మెంట్‌ ఏడాది చివరకు ఇందులో ఏది త్వరగా ముగియనుంటే దానికి పరిమితం చేశారు. 2017-18 ఆర్థిక సంవత్సరానికి పన్ను రిటర్న్‌ను ఆలస్యంగా అంటే 2018 డిసెంబర్‌ 31వరకూ దాఖలు చేసినవారు రూ. 5,000వేలు, ఆ తర్వాత దాఖలు చేసే వారు రూ. 10వేలు అపరాధ రుసుం చెల్లించాల్సి ఉంటుంది. కాగా రూ. 5 లక్షల లోపు ఆదాయం కలిగిన పన్ను చెల్లింపుదారులపై ఈ జరిమానాను రూ.1,000గా నిర్ణయించారు. నగదులావాదేవీలపై పరిమితి విధించింది. ఈ పరిమితిని బడ్జెట్‌లో ప్రతిపాదించిన రూ.3లక్ష నుంచి ఏకంగా రూ.2 లక్షలకు కేంద్రం తగ్గించింది. రూ.2లక్షల పైన లావాదేవీలపై ఆంక్షలు విధించినట్టయ్యింది. దీని ప్రకారం లావాదేవీలపై 100శాతం జరిమానా విధించనున్నారు.
ఆధార్‌ తప్పనిసరి..
ఆదాయపన్ను రిటర్నులు దాఖలు చేసేవారందరికీ తప్పనిసరిగా పాన్‌ కార్డు ఉండాల్సిందే. కాని పాను కార్డు ద్వారా కూడా జరుగుతున్న అక్రమాలను అరికట్టడానికి అధార్‌ను అనుసంధానం చేయాలని ప్రభుత్వం నిర్ణయించింది. ఇప్పటికే 50 వేలకు మించిన నగదు లావాదేవీలు అన్నింటికీ పాన్‌ కార్డు నెంబరును రాయడం తప్పనిసరి చేశారు. అదే విధంగా రూ.2 లక్షల పైబడిన పసిడి కొనుగోళ్లకు కూడా పాన్‌ నెంబర్‌ కావాల్సిందే. కాగా డిసెంబర్‌ 31వ తేదీలోగా ప్రతి ఒక్కరూ తమ పాన్‌ కార్డుకు ఆధార్‌ను అనుసంధానం చేసుకోవాలని ప్రభుత్వ వర్గాలు పేర్కొన్నాయి. ప్రస్తుతం దేశంలో 108 కోట్ల మందికి ఆధార్‌ కార్డులు, 25 కోట్ల పాన్‌ కార్డులున్నాయి.
మీ స్నేహితులకు రికమెండ్ చెయ్యండి